Thor Pedersen (V), 2002-04-17:
For at svare fru Marianne Jelved først: Jeg er meget glad.
De Radikales måde at tænke på vil jeg ikke kommentere mere, men konstatere, at det, det åbenbart er endt med, er, at regeringen oplever, at Det Radikale Venstre er helt enig i det, regeringen har sagt vedrørende kommuneforhandlingerne.
Det er jo konsekvensen af det, det er jeg egentlig glad for og vil takke for, og så håber jeg, at her er der fuld forståelse og enighed.
Så må jeg sige til hr. Ole Stavad, at jeg forestiller mig ikke, at man skal aftale noget med kommunerne.
Jeg forestiller mig, at man i forhandlingerne drøfter, hvad der kunne tænkes at ske, hvis det kommer dertil, som ingen ønsker.
Det, vi arbejder for, er at få en aftale, men der er interesse for at få at vide, hvad der sker, hvis nu det hele kollapser, hvordan det så ser ud, hvordan verden ser ud.
Det er den måde, jeg forventer, man egentlig kommer til at drøfte det.
Men jeg forudsætter, at alt det, man vil drøfte, ligger inden for lovens rammer, og det omfatter hverken vold eller den slags.
Der er mange muligheder inden for lovens grænser, og i øvrigt har vi fra den tidligere regering overtaget masser af papirer om, hvad man kan gøre, hvis det er sådan, at kommunerne skulle agere på en særlig måde.
Der ligger et helt hus af tanker, der er tænkt gennem tiderne, men som man ikke har behøvet at bruge, fordi den politiske virkelighed har gjort, at det ikke blev nødvendigt, og jeg har også som forudsætning, at jeg tror på det kommunale selvstyre og viljen til at indgå en aftale
, så det ikke bliver nødvendigt overhovedet at tænke de tanker.
Så til hr. Aage Frandsen: Jamen vi taler stadig om forbrugsvækst.
Man kommer til at opleve, at der bruges flere penge, og at der er vækst, og det, der er problemet for kommunerne, er, at de har planlagt at bruge flere penge til en så kraftig vækst i 2003, at det er umuligt at fastholde det niveau.
Det er deres problem, og det rejser de selv rundt og fortæller om.
nogle penge, som ikke har en langsigtet profil, nemlig efterbetalinger
Til spørgsmålet om de 650 mio. kr. vil jeg blot sige, at det, regeringen gjorde i Økonomisk Redegørelse i januar som forudsætning for finansloven, var at indregne, at man sikkert kunne forvente en reduktion i forventet forbrug på ca. 1 mia. kr. i forhold til det tal, man kendte fra de ledsagende kommunebudgetter.
Det har så vist sig, at amterne har meddelt, at de har fundet 360 mio. kr., og derfor kom man frem til, at så resterer der helt præcist 640 mio. kr., og det er forventningen, at det er de penge, man finder.
Jo, det var det, der skulle til, for at man kunne få den samme finanseffekt som under den tidligere regering, altså at man havde den samme ansvarlighed i den økonomiske politik.
De besparelser, regeringen havde på statens område plus rammen for kommunerne, skulle overholde den stramningsgrad, som alle har været enige om, både i det oplæg, der lå fra den tidligere regering, og i den nuværende regerings oplæg - altså hvad der er plads til, hvor meget de offentlige kasser med det aktivitetsniveau, vi i øvrigt har i økonomien, kan tåle at bidrage med til aktivitetsvæksten.
Det er her, den ene milliard kommer ind, og det er for at føre den samme ansvarlige linje, som egentlig lå i det oplæg, fru Marianne Jelved havde ansvar for som økonomiminister i den tidligere regering.